KIRJALLINEN KYSYMYS E-0523/00

esittäjä(t): Giovanni Pittella (PSE) komissiolle

(28. helmikuuta 2000)

Aihe: Työpaikkakiusaamisen tutkimus ja ennaltaehkäisy Euroopassa

Tieteellisessä kirjallisuudessa työpaikkakiusaaminen määritellään työtovereiden keskinäisissä tai esimiehen ja alaisten välisissä suhteissa esiintyväksi käyttäytymiseksi, jossa uhriksi valittua henkilöä ahdistetaan järjestelmällisesti ja jatkuvasti hänen ajamiseksi pois työpaikastaan. Kyse on toistuvista erityyppisistä ja eriasteisista psykologisista hyökkäyksistä, joihin kuuluu jatkuva ja perusteeton arvostelu, panettelu, toisarvoisten tai halventavien tehtävien määrääminen ja muunlainen toiminta, jolla uhrin ammatillista ja sosiaalista asemaa heikennetään suhteessa kolmansiin henkilöihin, esimiehiin tai liiketuttaviin.

Ilmiön seurauksia ei pidä aliarvioida. Ensimmäiset asiaa koskevat tutkimukset osoittavat, että sen lisäksi, että työpaikkakiusaaminen heikentää työntekijöiden terveyttä, se aiheuttaa myös suuria sosiaalisia kustannuksia yrityksille. Kiusaamisen uhrin työpanos voi laskea jopa 80 prosentilla ja kiusaaminen voi vaikuttaa hänen kapasiteettiinsa, vastustuskykyynsä ja huomiokykyynsä jopa siinä määrin, että hän sairastuu fyysisesti tai psykologisesti ja joutuu olemaan pitkiä aikoja pois työpaikaltaan.

Ongelma on viime aikoina herättänyt mielenkiintoa Euroopassa. Kansalliset oikeusjärjestelmät eivät ole nykyisellään riittävä perusta ennaltaehkäisy-, uhrien suojelu- ja vahingonkorvaustoimien määrittämiselle. Eräissä laeissa on asiaa koskevia mainintoja, mutta laajamittaista säännöstöä, joka mahdollistaisi kokonaisvaltaisen ja tehokkaan ratkaisun, ei ole.

Mitä komissio aikoo tehdä tämän ilmiön vastustamiseksi Euroopassa?

Katsooko se, että asian käsittelyä on syvennettävä esimerkiksi tekemällä vertailututkimus työpaikkakiusaamisesta EU:n jäsenvaltioissa ja tutkimus ongelman mahdollisista ratkaisuista?

Mihin toimiin komissio aikoo ryhtyä sisäisesti hallintouudistuksen puitteissa?

Anna Diamantopouloun komission puolesta antama vastaus

(27. huhtikuuta 2000)

Komissio on arvoisan parlamentin jäsenen kanssa samaa mieltä siitä, että tätä kysymystä on tutkittava perusteellisesti, ja työturvallisuuden, työhygienian ja työterveyshuollon neuvoa-antava komitea on perustanut työryhmän työpaikkaväkivallan ehkäisemiseksi. Työpaikkaväkivaltaa koskeva valmisteluasiakirja, jonka eräs tutkimuslaitos on laatinut komission pyynnöstä, sekä samaa aihetta käsittelevä kansainvälisen työtoimiston julkaisu, joka myös on esitetty työryhmälle, on toimitettu suoraan arvoisalle parlamentin jäsenelle sekä parlamentin sihteeristölle.

Ensimmäisessä kokouksessaan lokakuussa 1999 työryhmä päätti tarkastella työpaikkaväkivaltaa laajasti sisällyttäen siihen työpaikkakiusaamisen ja seksuaalisen häirinnän.

Työryhmä valmistelee parhaillaan tästä aiheesta suositusta, jota on tarkoitus käsitellä lokakuussa 2000 pidettävässä neuvoa-antavan komitean täysistunnossa. Suosituksen perusteella komissio pystyy arvioimaan uusien yhteisön toimien tarvetta työntekijöiden suojelemiseksi työpaikkaväkivallalta.

Komission uudistamista koskevan valkoisen kirjan (II osan) toimi 47(1) sisältää henkilöstösääntöjen nykyaikaistamiseen liittyen nimenomaan määräykset henkilön koskemattomuuden suojaamiseksi työpaikalla.

Seksuaalisen häirinnän voidaan katsoa olevan erityinen työpaikkaväkivallan muoto, ja komissio on julkaissut jo vuonna 1990 henkilöstölleen tarkoitetun käytännesäännöstön, jota on täydennetty ja ajantasaistettu vuonna 1996.

(1) KOM(2000) 200.